એક વખત સદગુરૂ શ્રી નિષ્કુળાનંદ સ્વામી અને સદ્ગુરુ શ્રી ગુણાતીતાનંદ સ્વામી નેનપુર પાધાર્યા અને દેવજી ભક્તની કોઢમાં ઉતારો કર્યો. પ્રારંભ થતાંની સાથે જ દેવજી ભક્ત સામે આવીને બેસી ગયા. સદ્ગુરુ શ્રી નિષ્કુળાનંદ સ્વામીએ ત્યાગ-વૈરાગ્યની બે કલાક સુધી વાતો કરી. પછી સદગુરૂ શ્રી ગુણાતીતાનંદ સ્વામીએ સ્વરૂપનિષ્ઠાની અદ્દભૂત વાતો કરી ત્યાં તો રાત્રિના બાર વાગ્યા. પછી દેવજી ભક્તે બે હાથ જોડી વિનંતી કરી, ‘‘સ્વામી! હવે વાતો બંધ રાખો. તમે બાવીસ ગાઉથી ચાલીને આવ્યા છો, તેથી થાકી ગયા હશો માટે સૂઇ જાઓ.’’ સ્વામીએ કહ્યું ‘‘ભગત, તમે પણ સૂવાની તૈયારી કરો.’’ ત્યારે દેવજી ભક્ત કહે , મારે હજુ સૂવાની વાર છે. સ્વામી કહે ‘‘ક્યારે ઊંઘશો?’’ ત્યારે દેવજી ભક્ત કહે, ‘‘હું તો આંહીથી ખેતરે જઇશ ને ત્યાં આંટો દઇ માંચડા ઉપર બેસીને નિયમની બસો માળા ફેરવીશ. પછી સંકલ્પ કરીશ ત્યારે નિદ્રા આવશે. શ્રીજીમહારાજ અને તમારા જેવા સંતોની કૃપાથી સંકલ્પ ન કર્યો હોય ત્યાં સુધી નિદ્રા દૂર જ રહે છે.’’